พาณิชย์ เผยดัชนีราคาผู้บริโภคเดือน พ.ย. หดตัว 0.97% คาดอัตราเงินเฟ้อยังติดลบ
พาณิชย์ เผยดัชนีราคาผู้บริโภคเดือน พ.ย. อยู่ที่ 106.15 หดตัว 0.97% ส่วนดัชนีราคาผู้บริโภคพื้นฐานอยู่ที่ 106.13 ขยายตัว 0.88% ขณะที่คาดว่าอัตราเงินเฟ้อยังติดลบต่อเนื่องถึงปลายปี
1 ธ.ค. 2558

กระทรวงพาณิชย์ แถลงดัชนีราคาผู้บริโภค (CPI) ในเดือน พ.ย.58 อยู่ที่ 106.15 หดตัว -0.97% เมื่อเทียบกับเดือนพ.ย.57 ขณะที่ตลาดคาดการณ์ -0.9% และหากเทียบกับเดือนก่อนหน้า (ต.ค.58) CPI หดตัว -0.32% ส่งผลให้ CPI เฉลี่ยช่วง 11 เดือน (ม.ค.-พ.ย.58) หดตัว -0.90%
ขณะที่ดัชนีราคาผู้บริโภคพื้นฐาน (Core CPI) เดือน พ.ย.58 อยู่ที่ 106.13 ขยายตัว 0.88% เมื่อเทียบกับเดือน พ.ย.57 และเพิ่มขึ้น 0.05% เมื่อเทียบกับ ต.ค.58 ส่งผลให้ Core CPI เฉลี่ย 11 เดือน (ม.ค.-พ.ย.58) ขยายตัว 1.09%
สำหรับดัชนีราคาสินค้าหมวดอาหารและเครื่องดื่มในเดือน พ.ย.58 อยู่ที่ 114.43 เพิ่มขึ้น 0.88% เมื่อเทียบกับพ.ย.57 แต่หดตัว – 0.63% เมื่อเทียบกับต.ค.58 ส่วนดัชนีราคาสินค้าที่ไม่ใช่หมวดอาหารและเครื่องดื่มไม่มีแอลกอฮอล์อยู่ที่ 101.70 หดตัว -1.99% จากเดือน พ.ย.57 และหดตัว -0.16% จากเดือน ต.ค.58
ทั้งนี้ กระทรวงพาณิชย์ คาดว่า อัตราเงินเฟ้อยังติดลบต่อเนื่องถึงปลายปี แต่อยู่ในกรอบ -1 ถึง -0.2% ส่วนปี 59 คาดอัตราเงินเฟ้ออยู่ที่ระดับ 1-2%